ྵསྱཀརསིདྡྷོགཎིཏོརརྀཐྭསྟི།།
༄༅། །ཆུ་སྤྲེལ་ལོའི་བྱེད་གྲུབ་རྩིས་ཀྱི་ལེའུ་ཐོ་པད་དཀར་རྫིང་བུ་ཞེས་བྱ་བ་ཡོད།།
༄། །དྷརྨྨདྷཱཏུཿཔྲཔཉྩཤྩནནྟཔྲྀཡཱབིཀྲྀཌེབྷིཿཔྲཎཱིཏསྶུཁཱནཱཾརསཾ། མཱརིཏོདྷཱཏུཤཱནྟོབྷཝཱརིཡུགཽཀཱལཙཀྲེཎཧེཔཱལཡཤྲཱིགུརུཿ།
༄། །ཆོས་དབྱིངས་སྤྲོས་པའི་མཐའ་བྲལ་དགའ་མ་དང་། །གྱ་ནོམ་བདེ་བའི་རོ་ལ་རྣམ་རྩེན་པས། །སྲིད་ཞིའི་དགྲ་བོ་ཟུང་འཇུག་དབྱིངས་སུ་བསད། །དཔལ་ལྡན་བླ་མ་དུས་ཀྱི་འཁོར་ལོས་སྐྱོངས། །གྲངས་མེད་བསྐལ་པའི་ཐུགས་བསྐྱེད་གཡར་དམ་གྱི། །ཡི་གེ་དམ་པ་ཐུགས་ཀར་ལེགས་བཀོད་པ། །ལུས་མེད་དཔུང་གིས་བསུབ་ཏུ་མེད་པ་ལ། །བསྔགས་པའི་མེ་ཏོག་གིས་གཏོར་ཐུབ་པའི་དབང་། །ཡེ་ཤེས་སྣང་བ་རྣོན་པོ་ཁམས་གསུམ་གྱི། །རྨོངས་པ་གཅོད་ལ་མཁས་གྱུར་འཇམ་དཔལ་དབྱངས། །ཕྱག་ན་རལ་གྲིས་མཚན་པས་ཅི་ཞིག་བྱ། །དེ་མཐུ་ཁྱོད་ལ་མེད་སྙམ་འཕྱང་མོ་ཉུག །བསིལ་ཟེར་བྱེད་པ་བདག་གི་མཚར་སྡུག་རྣམས། །ཐུབ་ཆོད་རྩོམ་པ་འདིས་ནི་ཕྲོགས་སོ་ཞེས། །དཔལ་ལྡན་ཚངས་པའི་བུ་མོའི་ཐོར་ཚུགས་རྩེར། །མཛེས་བྱེད་ཟོལ་གྱིས་ལྷགས་ནས་བལྟ་བ་སྙམ། །རྒྱལ་གསུང་ཆོས་ཀྱིས་མཐོ་བའི་ཁྲི་འཕང་དུ། །རྩ་ལག་འཚོ་ལྟར་དམར་བའི་ཞབས་བཀོད་ཅིང་། །སྐལ་བཟང་སྐྱེ་བོ་སྨིན་ཅིང་གྲོལ་བྱེད་པའི། །ས་དབང་བདུན་དང་རིགས་ལྡན་ཉི་ཤུ་ལྔ། །རྒྱུད་འགྲེལ་ཀཱ་ཤི་མཛེས་དགའི་བཞིན་གྱི་ཟླ། །མཁྱེན་དཔྱོད་མེ་ལོང་དྭངས་པའི་མཁའ་དབྱིངས་སུ། །འགོག་མེད་ཤར་བ་ཙི་ལུ་པ་ལ་སོགས། །འཕགས་བོད་མཁས་པའི་རྒྱུ་སྐར་བཀྲག་ཏུ་ཆེ། །དཔལ་ལྡན་རྡོ་རྗེ་འཆང་བ་སྲིད་པ་འདིར། །རྣམ་པར་དཔྱོད་ལྡན་ཀུནཾ་དགཾའི་ཟློས་གར་དུ། །མདོ་སྔགས་དགོངས་པའི་སྙིངཾ་པོཾ་ཟབ་རྒྱ་ཆེ། །ཡང་དག་འདོམས་པའི་རྒྱལ་པོ་ས་སྐྱ་པ། །མི་མཆོག་ཚངས་པའི་དབྱངས་ལས་ང་ཡི་ཆོས། །དྲི་མེད་སྨྲ་བའི་སྐྱེས་བུ་ཀུནཾ་དགཾའི་དཔལ། །སྐྱེད་བྱེད་སྐལ་བ་བཟཾང་པོཾ་འདིའོ་ཞེས། །བསྔགས་པའི་འཕྲིན་ཡིག་དྲུག་སྐྱེས་གླུ་ལས་སྙན། །བདེ་སྡུག་འབྲས་བུ་འབྱིན་ལ་འཇུག་ལྡོག་གི །གནད་འགག་ཇི་བཞིན་གསལ་བ་རིག་པའི་མིག །གཙུག་ལག་སྤོར་ཐང་རྩིས་དང་དབྱངས་འཆར་རྒྱུད། །འཆད་པའི་མཆུ་འདབ་སྙུང་བ་གང་ཡིན་དང་། །སྔོན་གོམས་ལེགས་བྱས་དག་བྱེད་གཏེར་གྱི་བཅུད། །རྒྱལ་བསྟན་པདྨ་བཞད་པའི་རྩ་ལག་ཏུ། །སྤྲུལ་པའི་ཟློས་གར་གང་དེ་རྡོ་རྗེའི་ཁྲིར། །འགྱུར་མེད་ཤིས་པའི་མཁའ་དཀྱིལ་བརྟན་གྱུར་ཅིག །དབྱངས་ལྡན་གྱིས་རྩེན་མགྲིན་པའི་འཁོར་ལོ་ལས། །ཐུབཾ་བསྟནཾ་རབཾ་གསཾལ་བྱེད་པ་རིག་པའི་གཞུང་། །མཐའ་ཀླས་རྟག་ཏུ་འཇོ་བ་ཆུ་ཡི་གཏེར། །དག་བྱེད་བྱེ་བའི་འབྱུང་གནས་རྗེས་སུ་བྱེད། །སྙོམ་ལས་མལ་དུ་རྣམ་དཔྱོད་མིག་འཛུམས་ཤིང་། །མོང་རྟུལ་གཉིད་ལ་ཡུར་བདག་རིག་པའི་གནས། །ཆེ་ཆུང་ལྟད་མོ་ངོ་མཚར་ངོམ་པ་པོར། །སྐལ་བས་ཐོབ་པ་ཀུན་ལ་ཕྱག་བྱས་ནས། །མཐའ་ཀླས་ཤེས་བྱ་མ་ལུས་གྲངས་ཀྱི་གནས། །འཆར་བ་རིག་པའི་འཕྲུལ་འདི་སྟོན་པ་ལ། །དབྱངས་ལྡན་ལུས་ཕྲ་འདྲི་བྱེད་སྨྱུ་གུའི་ཚུལ། །རིན་ཆེན་གཎྜ་ཡངས་པར་གར་གྱིས་བྲེལ། །གང་ཚེ་གནམ་གྱི་ལོ་འདིར་དབང་སྒྱུར་བའི། །བདག་པོ་རྗེ་བློན་གཟའ་དང་རྒྱུ་སྐར་སོགས། །རྣམ་གསལ་བྱེད་གྲུབ་རྩིས་ཀྱི་ལིའུ་ཐོའི་རྫིང་། །བློ་གསལ་ལང་ཚོ་ལྡན་པའི་འཇུག་ངོགས་འདྲི། །བསྐལ་བཟང་སེམས་དཔའ་སྟོང་ལས་དང་པོའི་ཐུགས། །བསྐྱེད་པའི་སྙིང་སྟོབས་མཆོག་གིས་སྙིགས་མ་ལྔའི། །དུས་འདིར་འཚང་རྒྱ་བགྱིད་པའི་སྨོན་ལམ་སྲོག །མི་ཤིགས་ཆོ་ག་གྲུབ་པ་དམ་པ་ཏོག །དགའ་བ་དང་ལྡན་ཆོས་ཀྱི་ཁང་བཟངས་ནས། །འཛམ་བུ་རྐང་འཐུང་གིས་མཚན་གླིང་དམ་པར། །གཤེགས་པའི་ཉེར་བསྡོགས་གཟིགས་པ་རྣམ་པ་ལྔས། །ཐལ་ཀར་གཉིས་ལས་འཐུང་མཆོག་རྣམ་པ་ཡིས། །ཚངས་པའི་ཡིད་ཀྱིས་བྲིས་འདྲ་སྒྱུ་འཕྲུལ་མའི། །ལྷུམས་སུ་ཞུགས་ནས་ཟླ་བ་བཅུ་རྫོགས་པའི། །དྲག་པོ་ལྕགས་སྤྲེལ་ས་ག་ཟླ་བ་ཡི། །དཀར་ཕྱོགས་བཟང་པོ་གཉིས་པར་ཡིད་སྲུབས་ཀྱིས། །སྤྲུལ་པའི་ལོངས་སྤྱོད་ལུམྦི་ནཱི་ཡི་ཚལ། །འོད་ཀྱི་ཕོ་ཉ་དང་པོའི་འཕྲིན་ཤོད་བཞིན། །བལྟམས་པ་ནས་བཟུང་ཉི་མ་རི་མིག་འདས། །ཤིང་རྟ་མེ་ཏོག་ལྡན་པའི་བཅོ་ལྔ་ལ། །བྱང་ཆུབ་ལྗོན་པའི་དྲུང་ན་མི་ཕྱེད་པ། །རྡོ་རྗེའི་རང་བཞིན་སྐྱིལ་མོ་ཀྲུང་བཅས་ཏེ། །བདུད་སྡེའི་དཔུང་ཆེན་སྦྲུལ་གདུག་ཁ་ཡི་རླངས། །བྱམས་ཆེན་སྨན་གྱི་རྒྱལ་པོས་རབ་བཅིལ་ཏེ། །བྱང་ཆུབ་བླ་མེད་བརྙེས་པའི་ཚུལ་བསྟན་ནས། །བགྲང་གཞི་ནོར་ལྷ་ཐུབ་པ་དུས་མིག་འདས། །རྣམ་པར་གནོན་པ་ལྕགས་འབྲུག་ནག་པའི་ཉར། །ལྷོ་ཕྱོགས་འབྲས་སོ་སྤུངས་པའི་མཆོད་རྟེན་ཆེར། །དཔལ་ལྡན་གསང་བའི་བདག་པོ་མི་བདག་གི །སྒྱུ་འཕྲུལ་རྣམ་རོལ་ཆོས་རྒྱལ་ཟླ་བཟང་ལ། །མཆོག་གི་དང་པོ་རྩ་རྒྱུད་བདུད་རྩིའི་སྒོ། །ལེགས་པར་ཕྱེ་ནས་སོ་དང་དུས་མིག་བརྒལ། །ཤིང་སྤྲེལ་དྷ་ན་ཀོ་ཤའི་ཆུ་གཏེར་གླིང་། །འདབ་སྟོང་ཟེའུ་འབྲུར་པདྨ་སམྦྷ་ཝཿ། །བརྫུས་ཏེ་འཁྲུངས་ནས་རི་བོ་མིག་དུས་འཁྲིག །ཤིང་བྱི་མ་ཧཱ་ཙི་ནའི་ཡུལ་གྱི་མི། །ཀུན་རྫོབ་རྩིས་ཀྱི་བདེན་པས་འདུལ་གཟིགས་ནས། །རི་བོ་རྩེ་ལྔ་ཏྲི་ཀྵ་ཤིང་ལྦ་ལས། །འཇམ་དཔལ་མགོན་པོ་བུས་པའི་བརྟུལ་ཞུགས་ཀྱིས། །འབྲུ་མར་སྒྲོན་མེ་ལྟ་བུར་བལྟམས་ནས་ཀླུ། །ནོར་ལྷ་དེ་ཉིད་སྔོན་འདས་ཤིང་ཕོ་ཁྱིར། །བྷོ་ཊའི་ཡུལ་གྱི་ཆོས་རྒྱལ་ཡོངས་མེས་པོ། །ཐོ་ཐོ་རི་གཉན་འཁྲུངས་ནས་བགྲང་བའི་གཞི། །ཀླུ་བུག་མ་ནུ་བརྒལ་བའི་ཆུ་མོ་སྦྲུལ། །ལྷ་དེའི་བསོད་ནམས་ཡངས་པའི་གསེར་སྣོད་དུ། །དམ་ཆོས་སེང་དཀར་སྒེག་མོའི་འོ་མ་ཉིད། །འཁྱིལ་པའི་ཐོག་མ་བརྙེས་ནས་བུག་ཟླ་ཡིད། །ས་གླང་གངས་ལྡན་སྐྱེ་བོ་འདུལ་བ་ལ། །རྗེས་ཆགས་སྤྱན་རས་གཟིགས་དབང་སྲོང་བཙན་རྗེ། །མངོན་པར་བལྟམས་ནས་མེ་ཟུང་དྲག་པོའི་ལོ། །ལྕགས་གླང་ཐུགས་རྗེ་མྱུར་མ་དཔའ་མོའི་ཟླ། །སྲིད་པའི་མཚོ་ནང་འཕོས་པའི་འཇོ་སྒེག་གིས། །འཇིག་རྟེན་དགེ་ལེགས་བྱེ་བའི་བརྟན་པ་དག །རང་དབང་འགུགས་བྱེད་འུན་ཤིང་ཀོང་ཇོ་ཡིས། །སྤོར་ཐང་རྩིས་ཀྱི་མངོན་ཤེས་མ་གུ་ར། །བསྣམས་ནས་ཁ་བ་རི་པའི་བསོད་ནམས་ཀྱི། །མགྲོན་དུ་ཁུགས་ནས་བསེ་རུ་དྲག་པོ་ཟླ། །ཆུ་གླང་བོད་ཡུལ་དབུས་ཀྱི་རྡོ་རྗེའི་གདན། །ལྷ་ལྡན་འཕྲུལ་སྣང་གཙུག་ལག་ཁང་བཏབ་ནས། །བུག་གཏེར་ཕྱོགས་འདས་རབ་བྱུང་ཐོག་མའི་ལོར། །འཕགས་ཡུལ་བདེན་དོན་ཡན་ལག་བཅུ་གཉིས་ཀྱི། །ཁྱབ་བདག་ཀཱ་ལ་ཙཀྲ་སྤྱན་དྲངས་ནས། །འབྱུང་མཚམས་རི་བོ་སྔོན་འདས་མེ་སྟག་ལོ། །སྟོང་པར་ཞུགས་ནས་རབ་བྱུང་མེ་ཡོས་མགོ །ཟུགས་ནས་གསང་ཆེན་སྙིང་པོ་དུས་འཁོར་ལོ། །གངས་ཅན་ལྗོངས་པའི་ལེགས་བྱས་ཤིང་རྟ་ཡིས། །ལེགས་པར་དྲངས་ནས་དབང་ལག་རི་བོའི་གྲངས། །ཆུ་གླང་ལོངས་སྤྱོད་རྫོགས་སྐུའི་ཞིང་ཁམས་ཆེ། །ཐེག་ཆེན་ཆོས་ཀྱི་སྒྲ་བརྒྱས་བསྐུལ་བའི་མོད། །དབུས་གྱུར་འཆང་གི་ས་སྟེངས་རྒྱན་ཉིད་དུ། །འཕོས་པ་མིན་ནམ་སྙམ་པ་དཔལ་ས་སྐྱའི། །ཆོས་གྲྭ་ཆེན་པོ་བཏབ་ནས་ཟླ་བའི་མཛོད། །བུ་ག་ཐུབ་པ་རོ་འདས་ཆུ་ཕོ་སྤྲེལ། །འཕགས་པ་ཕྱག་ན་པདྨས་མཚན་པའི་ལྷ། །རྣམ་འདྲེན་བསྟན་ལ་རྗེས་སུ་ཆགས་པའི་གཟུགས། །བསིལ་ལྡན་མཁས་པའི་རྒྱན་གྱུར་ས་སྐྱ་པ། །ཀུན་དགའ་སྙིང་པོ་བལྟམས་ནས་མཁའ་རོ་མཚམས། །ལྕགས་སྟག་མཁས་དང་གྲུབ་པའི་འཁོར་ལོས་སྒྱུར། །དཔལ་ལྡན་ཕག་མོ་གྲུབ་པར་གྲགས་པའི་རྔ། །ཕྱོགས་བྲལ་མཁས་པའི་རྣར་སྙན་འཁྲུངས་ནས་ལོ། །འཁྲིག་པ་ཆུ་གཏེར་དུས་རྣམས་སྔོན་དུ་འདས། །འཇམ་དཔལ་གཞོན་ནུ་ལྔ་རིག་མཁས་ཚུལ་གྱི། །སྐྱེ་བར་ཟློས་པའི་གར་གྱིས་རྒྱལ་བསྟན་ལ། །རྣམ་དག་ལས་བྱས་ས་སྐྱ་པཎྜི་ཏ། །འཁྲུངས་ནས་ནམ་མཁའ་རི་བོ་མདའ་ཡི་གྲངས། །ཆུ་གླང་འགྲོ་བའི་མགོན་པོ་འཕགས་པའི་ཞབས། །བསོད་ནམས་གནམ་གྱི་མཐོངས་ནས་བསྐོས་པའི་ལྷ། །གོང་མ་སེ་ཆེན་རྒྱལ་པོའི་རིགས་ཀྱི་བདག །སྤྱན་འདྲེན་མཛད་ནས་བོད་ཡུལ་ཆོལ་ཁ་གསུམ། །དབང་ཡོན་ཕུལ་སོགས་བླ་ཆེན་ས་སྐྱ་པ། །བོད་ཁམས་ཡོངས་ཀྱི་ཕན་བདེའི་བྱེད་པོ་རུ། །མངའ་གསོལ་མཛད་ནས་གཏེར་དང་བུ་ག་མཚོ། །མེ་མོ་བྱ་ལོར་མདོ་སྨད་བཙོང་ཁ་རུ། །བློ་སྟེར་འཇམ་དཔལ་གཞོན་ནུ་ཆོས་འདུལ་གྱི། །བསྟན་པའི་རྒྱལ་མཚན་སློང་བ་བློ་བཟང་གྲགས། །སྐྱེ་བའི་སྡོང་བུ་བཟུང་ནས་འབྱུང་གཏེར་མེ། །རྔ་ཆེན་ཆུ་ཁྱིར་ཉི་མའི་གཉེན་མཆོག་གི །དུས་གསུམ་མཁྱེན་པའི་མེ་ལོང་ངོས་ཤར་བའི། །ལུང་དུ་བསྟན་པ་ཏམྦུ་ར་ཡི་སྒྲས། །རབ་བསྔགས་སྐྱེས་བུ་ཚད་མ་ཨེ་ཝཾ་པ། །ཀུན་དགའ་བཟང་པོ་བལྟམས་ནས་བུག་མཚམས་མེ། །རྒྱུ་འབྲས་ཐེག་པ་དམ་པའི་འཁོར་ལོ་ནི། །མི་ནུབ་རྟག་པར་བསྐོར་བའི་ཆོས་གྲྭ་ཆེ། །ཨེ་ཝཾ་ཆོས་ལྡན་བཏབ་ནས་བགྲང་བའི་གཞི། །ཆུ་བོ་ལག་པ་རྩེ་མོའི་གྲངས་སུ་སོང་། །མེ་རྟར་འཇམ་པའི་རྡོ་རྗེ་ཡེ་ཤེས་ཀྱི། །སྒྱུ་འཕྲུལ་རྒྱལ་བའི་མྱུ་གུར་ཟློས་པའི་ཟླ། །གསང་གསུམ་ཡོན་ཏན་བསིལ་བའི་ཟེར་ཕྲེང་གིས། །ལྔ་རིག་བསྟན་པའི་ཀུ་མུད་བཞད་པའི་དཔལ། །ཀརྨ་འཆི་མེད་ཐུབ་བསྟན་རབ་གསལ་ཞབས། །ཚེ་བྷྲཱུྃ་གནས་སུ་བལྟམས་ནས་མཚམས་དང་ཀླུ། །ཆུ་རྟར་རིགས་ཀུན་ཁྱབ་བདག་རྡོ་རྗེ་སེམས། །གདུལ་བྱའི་མོས་པར་འཚམ་པའི་ལམ་སྟོན་ཕྱིར། །ཐུན་མཚམས་ལང་ཚོ་གསར་པས་བཀླུབས་པའི་གར། །ས་གསུམ་མཛེས་བྱེད་དཔཾལ་ལྡནཾ་བླ་མའི་མཆོག །ཆོསཾ་ཚུལ་སྐྱོངཾ་བའི་རྒྱལ་པོ་བལྟམས་ནས་ལོ། །ནམ་མཁའ་དབང་པོའི་གྲངས་ཀྱང་སྔོན་དུ་བརྒལ། །དེང་དུས་སྲིད་པ་འདི་ཡི་མངོན་སྤྲུལ་པའི། །ཡིད་འཕྲོག་དཔྱིད་དུས་ལང་ཚོ་དར་བབ་མས། །དྲོ་འཇམ་ལག་པའི་གཡབ་མོ་སྟོང་ཕྲག་གིས། །མགྲོན་དུ་གཉེར་བྱས་གནམ་ལོའི་མཛའ་ན་མོ། །གང་ལ་རང་བཞིན་རྐྱེན་དང་རྣམ་འགྱུར་བརྡ། །ལེགས་སྦྱར་ལྷ་ཡི་སྐད་དུ་ཨངྐི་རཿ། །སྟོད་འགྲེལ་ལས་ནི་ལེགས་སྦྱར་སོར་བཞག་ཉིད། །དབང་ཕྱོགས་གནམ་གྱི་མཐོངས་ནས་བསྐོས་པའི་ལྷ། །མི་བདག་རྒྱལ་པོའི་ཁབ་ཏུ་ཞིན་ཤིང་དང་། །བསིལ་ལྡན་ཁ་བའི་ལྗོངས་འདིར་དབང་ཐང་གི །ཁམས་དང་རྗེས་མཐུན་ཆུ་ཕོ་སྤྲེལ་དུ་འབོད། །འབྱུང་བ་བཞི་ལྡན་སེ་ཞིག་མིག་དམར་ཀླུང་། །ཕོ་བྲང་དགུ་གླིང་ལྟེ་བར་འཁོར་ལོས་སྒྱུར། །དགྲ་ལྷའི་མེ་ལོང་ཆེན་པོས་རྣམ་པར་རྩེན། །རྣམ་དག་གྲུབ་པའི་ལོ་གཟའ་ཚིམ་བྱེད་སྐྱེས། །གནམ་ལོའི་རྒྱུ་སྐར་མགོ་ལས་སྐྱེས་པའི་བུ། །བྱེད་པའི་རྩིས་ཚུལ་རི་མོའི་ལམ་ཉིད་དུ། །ལེགས་པར་ཤར་བའི་ལོ་གཟའ་པ་ཝ་སངས། །ལོ་སྟོད་དབང་སྒྱུར་རྒྱལ་པོ་བདུད་རྩིའི་ཟེར། །དེ་ཡི་འཕྲུལ་བློན་ལྷ་ཡི་བླ་མའོ། །ཨ་ཧོ་དོན་དམ་བདེན་ངོར་ཆོས་རྣམས་ཀུན། །བྱ་བྱེད་ལས་ཀྱི་སྤྲོས་མཐར་ལྷུང་མིན་ཡང་། །ཀུན་རྫོབ་སྣང་བར་ལོ་གཟའ་རྒྱུ་སྐར་སོགས། །འཇམ་རྩུབ་འབྲས་བུ་འབྱིན་པ་རྟེན་འབྲེལ་ཆོས། །ལྐོག་གྱུར་འབྲས་བུ་བརྗོད་པར་དཀའ་བའི་གཞུ། །ཡིད་ཆེས་ལུང་གི་རྒྱུད་དུ་བཀུག་པ་ལས། །འཕོས་པའི་ལུང་བསྟན་ཚིག་གི་ཉག་ཕྲན་འདིས། །འཕྱང་མོ་ཉུག་གི་བདེན་བྲལ་མགོ་བོ་བྲེགས། །དེ་ཡང་ཨངྐི་ར་ཞེས་གསར་ཚེས་ཀྱི། །ལོ་འདིར་ཕྱུགས་ལ་ནད་འབྱུང་ལོ་ཏོག་ལེགས། །ཡུལ་འགའ་འཁྲུག་ལ་འགའ་ཞིག་བདེའོ་ཞེས། །བྷ་ར་ཧ་མིས་ལུང་བསྟན་མེ་ལོང་བཤད། །གྲུབ་པའི་ལོ་གཟའི་འབྲས་བུ་གྲུ་ཆར་ཆེ། །ལོ་ཐོག་ལེགས་འབྱུང་མཁལ་མར་བྲོ་ཡང་འཚལ། །རྗེ་རིགས་མི་བདག་འབངས་དང་བྱིས་པ་བདེ། །དཔྱོད་ལྡན་བློ་དང་བཞོན་མའི་འོ་མ་འཕེལ། །དཀར་ཕྱོགས་དགའ་བ་གཉིས་པར་བརྡ་སྤྲོད་མཁན། །འབྱུང་བའི་འགྲོས་ཀྱིས་རྒྱུ་སྐར་ཟླ་བ་སྐྱེས། །ཆུ་ཚོད་ཡོན་ཏན་རྗེས་འབྲངས་བཅས་པ་ལ། །ལོངས་སུ་སྤྱད་པས་ཆར་དཀོན་རྒྱལ་པོ་རྩོད། །ཅུང་ཟད་སྐྱ་འཕམ་སྒོ་ང་ལས་སྐྱེས་དང་། །རིར་གནས་སྲོག་ཆགས་འཚེ་བ་མང་ཞེས་གླེང་། །བྱེད་པ་ལོ་བདག་འབྲས་བུ་རྒྱལ་རིགས་རྒྱལ། །འདྲོན་པ་ལམ་དགེ་ཚོང་ཟོང་རིན་ཆེན་འཕེལ། །ལུས་སྟོབས་རྣམ་པར་ཉམས་པའི་བྲོ་མི་འཚལ། །བྱིས་པ་གདོན་གྱིས་འཚེ་བ་མེད་པར་བཙའ། །ལོ་སྟོད་རྒྱལ་པོ་ཟླ་བས་དབང་བྱས་ཚེ། །ཆར་གྱི་རྒྱུན་འབབ་ཆུ་ཀླུང་ལྟེང་ཀ་འཕེལ། །ནགས་ཚལ་མེ་ཏོག་སྟོབས་བདོ་ལོ་ལེགས་འབྱུང་། །བཞོན་མ་རྣམས་ལས་འོ་མ་མང་འཇོ་ཞིང་། །མི་བདག་བྱམས་པའི་རླན་ལྡན་འབངས་ལ་བྱམས། །ལང་ཚོ་དར་བབ་སྐྱིད་པའི་གར་གྱིས་རྩེན